Parkovanie v centre Banskej Štiavnice je problémom už niekoľko rokov. Mesto trápia úzke uličky pokryté mačacími hlavami a nedostatok parkovacích miest. Vodiči parkujú takmer všade, na chodníkoch po oboch stranách cesty, či na trávnikoch. "Ľudia sem musia chodiť a kde majú zaparkovať, keď tu nie je miesto. Pred úradmi parkujú väčšinou ich zamestnanci. A parkovať dva kilometre od centra sa mi zdá šialené. Tak s autom stojím, kde sa dá," priznal vodič z Banskej Štiavnice.
Počet pokút sa zdvojnásobil
"Vyššie poplatky za parkovanie v niektorých častiach historického centra mali vodičov odradiť od parkovania v nich a donútiť ich využívať odľahlejšie parkoviská. To sa však nestalo," povedal náčelník mestskej polície Dušan Lukačko. Ten považuje efektívnosť spoplatnenia parkovania za minimálnu. "Rešpektuje ju tak tridsať percent vodičov." domnieva sa.
Tých, ktorí zákaz státia vo vyhradených zónach nedodržiavajú, je teda oveľa viac. "V prvom mesiaci sme boli k vodičom zhovievaví a priestupky sme väčšinou riešili dohováraním. Keď sme začali byť prísnejší, počet pokút sa zdvojnásobil a v prázdninových mesiacoch sa pohyboval v počte do stodvadsať mesačne," informoval. Na pokutách za priestupky v oblasti dopravy vybrali štiavnickí mestskí policajti takmer stotisíc korún. "Nie sme však parkovná služba, o to, aby si ľudia parkovacie karty kupovali, by sa mali starať technické služby, ktoré majú výber poplatkov na starosti. Naše kapacity na to nestačia," podotkol.
Nedisciplinovaní sú najmä Štiavničania
Najviac nedisciplinovaní v rešpektovaní zákazu státia a poplatkov za parkovanie sú podľa neho práve Banskoštiavničania, pokutovaní sú ale väčšinou vodiči z iných miest. "Dôvodom je to, že keď odídu z nášho mesta, vymožiteľnosť pokút je veľmi malá. Banskoštiavničana si môžem kedykoľvek predvolať," povedal Lukačko
Parkovanie nie je ich prioritou
Riaditeľ Technických služieb Peter Heiler zhodnotil prácu mestského podniku ako dostačujúcu v rámci jeho možností. "Spôsob vyberania parkovného sme prebrali od mesta, tak ako aj jediný parkovací automat v Štiavnici. Na zabezpečenie parkovnej služby nemáme kapacity ani my, dá sa však o nej uvažovať, ak na to budú vhodné podmienky a dostatok finančných prostriedkov. Zatiaľ sú ale našimi prioritami odpadové hospodárstvo, rekultivácia skládky, či zabezpečenie zimnej údržby komunikácií," vymenoval oblasti, v ktorých sa technické služby angažujú oveľa viac ako v probléme s parkovaním. Mesto sa podľa neho musí rozhodnúť, či centrum zachovať pre turistov ako pešiu zónu s odľahlými záchytnými parkoviskami, alebo ako živé srdce mesta s úradmi a inštitúciami, ktoré Banskoštiavničania pravidelne navštevujú, s rizikom, že bude zaplnené autami.
Parkovacie miesta
nepribúdajú
Problémy s parkovaním v centre, ale aj na najväčšom sídlisku Drieňová, poplatky za parkovanie nevyriešia ani podľa náčelníka mestskej polície. "Chýbajú parkovacie miesta. A aj keď existuje mestskými poslancami schválený materiál z roku 2007, podľa ktorého sa mali parkovacie miesta v centre, ale aj inde doplniť, nepribudlo ani jedno. Osadilo sa iba niekoľko dopravných značiek. Autá však pribúdajú stále," varuje pred zhoršujúcou sa dopravnou situáciou Lukačko.
(IVA)